### 15.    Tilkøb af socialpædagogisk ledsagelse til ferie for beboere i botilbud

**Åbent**

Sagsnr.: 326-2018-12455       J.nr.: 27.00.00           Dokumentnr.:
326-2018-98198

**Sagstype**

Beslutning.

**Resume og sagens baggrund**

Der er med seneste ændring af Serviceloven åbnet mulighed
for, at borgere med betydelig nedsat funktionsevne, for egne midler igen kan
tilkøbe socialpædagogisk ledsagelse under ferie fra det botilbud, hvor de bor,
således at de kan tage på ferie med de medarbejdere, de kender. Muligheden for
at anvende tilkøbsordningen vil afhænge af den enkelte beboers økonomi/formue,
da beboeren skal afholde alle udgifter.

Sagen forelægges, således at Kommunalbestyrelsen kan tage
beslutning om, om Kalundborg Kommune skal tilbyde tilkøb af socialpædagogisk
ledsagelse, der ligger ud over det, der er bevilget i botilbuddet under ferie
til beboere i botilbud, og at den enkelte leder af botilbuddet gives
bemyndigelse til at varetage de driftsmæssige opgaver og beslutninger omkring
udmøntningen af loven i praksis.

**Indstilling**

Voksenspecial- og psykiatrichefen indstiller, at det
godkendes,

1) at beboere på Kalundborg
Kommunes botilbud inden for det specialiserede voksensocialområde gives
mulighed for at kunne tilkøbe socialpædagogisk ledsagelse til ferie.

2) at den enkelte
leder på [adresse] botilbud inden for det specialiserede voksensocialområde
kan godkende, at ønsket om tilkøb af socialpædagogisk ledsagelse kan
imødekommes, under hensyntagen til driften af det pågældende botilbud.

3) At såfremt punkt
1) og 2) vedtages, så indskrives ændringerne i Kvalitetsstandarderne på
området.

**Behandling**

Socialudvalget, Handicaprådet, Økonomiudvalget,
Kommunalbestyrelsen.

**Sagsfremstilling**

Kalundborg Kommune yder allerede socialpædagogisk ledsagelse
på op til fem dages ferie (fire overnatninger) i [adresse] om året, for beboere i
botilbuddene. Denne ferie arrangeres af botilbuddet, og for at sikre en
økonomisk rentabel ferie, har botilbuddet mulighed for at stille en
minimumsgrænse af borgere som deltager på ferien for, at ferien kan
gennemføres. Botilbuddet har også mulighed for at beslutte tidspunktet på
ferien af hensyn til personaleressourcer.

Borgerne betaler for egne rejseomkostninger. Her menes
udgifter som billetter til rejsen, forsikring, forplejning, billetter til
museer, attraktioner samt forlystelsesparker etc.

Serviceniveauet gælder alle [adresse] botilbud på
det specialiserede voksensocialområde og har været gældende siden november
2015.

Tidligere kunne der tilkøbes ledsagelse for egne midler
blandt tilbuddenes kendte medarbejdere, hvilket en del borgere gjorde. Dette
blev imidlertid ændret ved lov, og der er derfor flere borgere, der længe har
efterspurgt, at den mulighed vendte tilbage.

Den nye mulighed i lovgivningen vil være gældende for alle
borgere med betydelig nedsat fysisk og psykisk funktionsevne, men målrettes
beboere med økonomisk mulighed for at betale for alle udgifter forbundet med
ferien.

Det fremgår af lovgivningen, at der er tale om en
"kan" bestemmelse, hvor det er op til den enkelte kommune, om man
ønsker at benytte denne mulighed. Administrationen indstiller til, at det
bliver muligt for beboere på kommunes botilbud at anvende den nye lovhjemmel.

Det fremgår ligeledes, at ferien skal kunne gennemføres
medarbejdermæssigt forsvarligt. Det betyder, at der fra botilbuddenes side i
situationer kan stilles krav om tilkøb af ledsagelse fra to eller flere
medarbejdere, hvis dette vurderes nødvendigt for, at ferien kan gennemføres på
faglig og sikkerhedsmæssigt forsvarlig vis.

Det betyder også, at der skal være tilstrækkelig personale
tilbage på tilbuddet til at kunne levere den hjælp, som de tilbageblevne
beboere har krav på.

Konsekvensen af dette er, at der i nogle situationer vil
kunne opleves forskellige vilkår for beboerne, idet de ikke kan stille krav om
at komme på ferie, selvom beboeren har de økonomiske midler hertil. Der kan fx
være tale om særlige perioder på året, særlige spidsbelastninger eller særlig
efterspørgsel på rette medarbejderkompetencer. Disse driftsmæssige overvejelser
tages af den overordnede ledelse på botilbuddet.

· Beboeren skal selv ønske tilkøbet af den socialpædagogiske
ledsagelse til ferien. Ønsket kan tilkendegives både verbalt, nonverbalt eller
gennem adfærd i øvrigt.

· Ferien afklares og aftales mellem beboernes evt. pårørende eller
dennes økonomiske værge.

· Ferien skal indeholde mindst en overnatning.

· Ferien kan finde sted her i landet eller i udlandet. Ferien skal
kunne gennemføres medarbejdermæssig forsvarlig. Det betyder, at der kan stilles
krav om tilkøb af ledsagelse fra to eller flere medarbejdere, hvis dette
vurderes nødvendigt for, at ferien kan gennemføres på forsvarlig vis. Det
betyder også, at der skal være et tilstrækkelig antal medarbejdere tilbage på
tilbuddet til at kunne levere den hjælp, som de øvrige beboere i botilbuddet
har krav på.

· Medarbejderne skal være ansat i botilbuddet og være dækket af de
normale Maiken Jepsen og ansættelsesvilkår, herunder arbejdsgiverforsikring, under
ferien.

· Beboeren skal dække udgifter som fx løn inkl. pensionsbidrag mv.
Derudover udgifter til rejseomkostninger, herunder transport, leje af bolig,
entrebilletter, kost, rengøring, evt. udstyr og forsikringer mv., for sig selv
og ledsager samt indirekte omkostninger som fx administration.

Kalundborg Kommune vil således ikke få udgifter i
forbindelse med tilbuddet om muligheden for tilkøb af socialpædagogisk
ledsagelse til ferie. Der skal modregnes væsentlige, identificerbare
besparelser i fx medarbejderressourcer og kost mv. på tilbuddet i den periode,
hvor beboeren ikke opholder sig på tilbuddet. Der skal være fuld
gennemsigtighed i beregningerne og de data, der indgår heri. Er flere beboere
på ferie sammen, deles de om omkostningerne for tilkøbet af ledsagelsen.
Indtægter og udgifter til tilkøbet af ledsagelsen skal være adskilt fra
tilbuddets driftsindtægter og udgifter efter serviceloven.

Eksempel på en medarbejder tilkøbes til ledsagelse under
ferie i 7 dage:

|  |  |  |
| --- | --- | --- |
| **Lønudgift for 1 medarbejder i 7 dage (7 dage á 9 timer = 63 timer)\*** | | |
| 63 timer á 275  6 hverdage á 284,44  1 søndag á 568,19  6 døgn á 150  1 døgn á 300 |  | = 1.706,64 kroner  = 17.325,00 kroner  = 568,19 kroner  = 900,00 kroner  = 300,00 kroner |
| I alt |  | 20.800 kroner |
| Dertil kommer selve rejsen og forplejning | | |

\*Udgangspunktet for
udregningen er feriekoloniaftalen og forhåndsaftale samt lokalaftale vedr.
arbejdstid. Disse satser vil blive reguleret i takt med evt. reviderede
aftaler.

Der er en forventning om, at enkelte beboere ønsker at gøre
brug af denne nye mulighed for individuelle ferieture, men mange vil blive
begrænset på grund af deres personlige økonomi.

Beboeren har ikke klageadgang i forhold til denne
"kan"-bestemmelse i serviceloven.

**Økonomiske konsekvenser**

Ingen.

**Socialudvalgets møde den 3. maj
2018:**

Anbefales.

**Handicaprådets møde den 15. maj
2018:**

Taget til efterretning.

**Økonomiudvalgets møde den 23.
maj 2018:**

Anbefales.

Ivan Schultz, Ø, tog forbehold.